
בדרך לפסח נסתלק הצדיק  
מיכאל חמו
שיח לשבת אחרי מות (הגדול)
שבת הגדול והתמקמותה בפרשת אחרי מות שני בני אהרון, מביאה הרהורים על העיסוק במוות ובכפרה בסמוך לחג הפסח.

אמר ר' חייא יומא חד הוינא אזיל באורחא למיהך גבי דרבי שמעון למילף מיניה פרשתא דפסחא ערעית בחד טורא וחמינא בקיעין גומין בחד טינרא ותרין גוברין בה עד דהוינא אזיל שמענא קלא דאינון גוברין והוו אמרין שיר מזמור לבני קרח גדול ה' ומהולל מאד וגו' מאי שיר מזמור אלא הכי תאנא משמיה דרבי שמעון שיר דאיהו כפול שיר דאיהו משובח משאר שירין ועל דאיהו משובח משאר שירין תרין זמנין אתמר ביה שירתא וכן מזמור שיר ליום השבת כה"ג שיר השירים אשר לשלמה שירתא לעילא מן שירתא

[אמר ר' חייא יום אחד הייתי הולך בדרך ללכת לר' שמעון, ללמוד ממנו פרשת הפסח. פגשתי בהר אחד וראיתי בקיעות וחורים בסלע אחד ושני אנשים בו. בעוד שהייתי הולך שמעתי קול אלו האנשים והיו אומרים "שיר מזמור לבני קרח..." מהו שיר מזמור? אלא כך למדנו משמו של ר' שמעון: שיר שהוא כפול, שיר שהוא משובח משאר השירים ועל שהוא משובח משאר שירים שתי פעמים נאמר בו שיר וכן מזמור שיר ליום השבת וכך שיר השירים אשר לשלמה. שירה למעלה משירה.]

שיר מזמור שירתא דקב"ה דקא מזמרי בני קורח על אינון דיתבי על פתחא דגיהנם ומאן אינון אחוהון דאינון דיתבי בתרעי דגיהנם וע"ד שירתא ביום שני אתמר קריבנא גבייהו אמינא להו מאי עסקייכו באתר דא אמרו מזבני אנן ותרי יומי בשבתא בדילנא מישובא ונעסק באורייתא בגין דלא שבקין לן בני נשא כל יומא ויומא אמינא זכאה חולקיכון

[שיר מזמור, שיר של הקב"ה שמזמרים בני קרח על אלו שיושבים על פתח הגיהנום, ומי אלו (בני קרח המזמרים)? אחיהם של אלו היושבים בפתח הגיהנום ועל כך שיר זה ביום שני נאמר. קרבתי אליהם, אמרתי להם מה מעשיכם במקום זה? אמרו, מוכרים אנו, ושני ימים בשבוע אנו נפרדים מהישוב ועוסקים בתורה, משום שבכל יום ויום לא מניחים לנו בני אדם. אמרתי להם, אשרי חלקכם.]

תו פתחו ואמרו בכל זמנא דצדיקיא מסתלקי מעלמא דינא אסתלק מעלמא ומיתתהון דצדיקיא מכפרת על חובי דרא ועל דא פרשתא דבני אהרן ביומא דכיפורי קרינן לה למהוי כפרה לחוביהון דישראל אמר קודשא ב"ה אתעסקו במיתתהון דצדיקיא אלין ויתחשב לכו כאילו אתון מקריבין קרבנין בהאי יומא לכפרא עלייכו דתיננן כל זמנא דישראל יהון בגלותא ולא יקרבון קרבנין בהאי יומא ואינון תרין שעירין לא יכלין לקרבא יהא להו דכרנא דתרי בני אהרן ויתכפר עלייכו 

[עוד פתחו ואמרו בכל זמן שצדיקים מסתלקים מהעולם, מסתלק הדין מהעולם ומיתת הצדיקים מכפרת על חובות הדור. ועל כך פרשת בני אהרן, נקראת ביום הכיפורים, להיות כפרה לחובותיהם של ישראל. אמר הקב"ה: התעסקו במיתתן של צדיקים אלו ויחשב לכם כאילו אתם מקריבים קרבנות ביום זה לכפר עליכם. ששנינו, כל זמן שישראל יהיו בגלות ולא יקריבו קרבנות ביום זה, ושני שעירים אלו לא יכולים להיקרב, יהיה לכם זכרון שני בני אהרן ויכפר עליכם]

(זוהר ויקרא נח:)
ר' חייא בדרכו אל הצדיק שלו. בדרכו אל הפסח של הצדיק שלו, שם הוא פוגש שני פרו​ּשים מן העיר שמזכירים לו שתי טרגדיות דומות. קורח ועדתו שאש המחלוקת והשררה הכניסה אותם במחתות של אש זרה והוציאתם שרופים באש ה'; ובני אהרון שאש הקרבה היא שהביאתם לבוא באש זרה ולצאת שרופים בה.

סיפורו של ר' חייא אינו מסתיים אצל ר' שמעון רבו, אלא באמירתם של השנים שפגש בהם כי מיתתם של צדיקים, נושאת עמה כפרה וסילוק הדינים.

אלו הדברים שהוסיפו ואמרו, אלא שבתחילת דבריהם מזכירים הם את שירתו של הקב"ה שמזמרים בני קורח לאחיהם שבפתח הגיהנום.

רבי שמעון פתח "הכל כאשר לכל מקרה אחד לצדיק ולרשע" (קהלת ט ב) ... ד"א 'מקרה אחד' אלו בני אהרון דכתיב בהון "בשלום ובמישור", 'לרשע' זה עדת קורח דכתיב בהון "סורו נא" וגו' אלו נכנסו להקריב במחלוקת ויצאו שרופין ואלו נכנסו להקריב שלא במחלוקת ויצאו שרופין.

(ויקרא רבה, פרשה כ)
אכן, עבודת הקרבנות והמקדש שתי קצוות יש בה. עבודת היחיד והכפרה האישית לו, לחטאיו ולצרותיו מחד, אולם המקום היחידי המאפשר זאת, חוקותיו המסוימים ואף ההמוניות שבו עומדים מאידך. שתי קצוות אלו יוצרות יחסים של קרבה וריחוק, ניסיון ואכזבה עד שהן עשויות להותיר את היחידים בשגרת 'ישנו מוקד' להתרחשות שאת פרטיה כבר יפסיקו לבקש.
כמוה נוכחותו של צדיק בדור, של צדיקים, של מְתַפְקְדִים, יודעים.

הצדיקות הזו כפי שדורש ר' שמעון, גם אם מקורה טהור ואש של קרבה הוא, סופו ליפול ולהישרף באשמת הדין שייצור סביבו, האש הזרה שלא הייתה זרה אילו לא היה לה למה להיות זרה.

הדבקות הצדיקית, כֵּנָה ככל שהינה, תלקט סביבה דינים – מצוות שלא נעשו, תשומת לב שהתפספסה, דינים לצדיק ולדור כולו, שיתעצמו יחד עם הפיכת הצדיק למוקד.

אמר רבי חייא בר אבא באחד בניסן מתו בניו של אהרן ולמה מזכיר מיתתן ביום הכיפורים אלא מלמד שכשם שיום הכיפורים מכפר כך מיתתן של צדיקים מכפרת.

(שם)

אולם הכפרה וסילוק הדינים הללו אינה נעוצה במלחמה בהם אלא דווקא בהקרבת המוקד לקרבן. 
ניסיונם של בני אהרון לחריגה מן הסדר הביא לשריפתם באש. כאשר על פניו היה זה עונשם, מיתתם הביאה כפרה על העדה כולה. מותם הוא הוא היה הקרבן הרצוי לפני ה'. דווקא החריגה הזו מן הסדר שהציתה מחדש את היותו סדר ואת טיבו היא סילוק הדין מן העולם, הדין שיצרה השגרה, השגרה שנוצרה מהיות מוקד. האש הזרה שהביאו עמם הייתה אמצעי בלתי נמנע אולם הקרבן עצמו היה הם, וממילא במותם נתבטלה האש הזרה ונסתלקו הדינים.
גם קורח ועדתו באו באש זרה לסדר, אלא שבמותם לא ציוו כפרה כבני אהרן. קריאת החריגה שלהם מן הסדר לא הייתה נועזת דיה, היא הופנתה כלפי משה ואהרון בעיקרה ובאה לטעון מי יהיה זה שישמש כסדר. בניו של קרח יושבים בפתח גיהנום, ואחיהם מזמרים עליהם את שירתו של הקב"ה. האש הזרה במעשה קרח לא הייתה אימננטית לחריגה מהסדר ובכך בלתי נמנעת, היא הייתה כחלק מהמחלוקת.

לפני פסח

ייתכן כי שני אלו שפגש ר' חייא, הכירו אותו כפי שהכירו את ר' שמעון רבו (אותו ציטטו בתחילת שיחתם). ייתכן עוד, כי בעיר נסתלק ר' שמעון ואת זאת ביקשו השניים לרמוז לו וליתן נחמה בכפרת מות הצדיק. ואף אם לא נסתלק ר' שמעון בממש, אולי רצו לרמוז ולהזכיר לו כי לפני פסח מיתת צדיקים.
לפני פסח, מסבים את הראש מן הצדיק חזרה הביתה. 

באחד בניסן מתו בניו של אהרון והותירו בעת זו חלל, רִיק של ראשית, שאחר מהיות מוקד. התפוררות ההיות מכוח המוקד, מכוח הצדיק שבדור, ושיבה מחדש לסדר כשנקודת המוצא היא היחיד – האחריות עליו, על עבודתו ועל חובתו של כל אחד לעשות לביתו ולמשפחתו בחג הפסח. לראות עצמו ולהוציא עצמו ממצרים.

לשוב מבולבל מדרשת הרב בשבת הגדול, ולדעת כי אחר היות הדינים הרבים, באה ההתפוררות מההיאחזות הדמיונית במוקד, והצדיק שאסף סביבו דינים רבים נסתלק והביא כפרה באפשרות לישב לסדר להיות פרטים ולהיעשות לעם.

